Document ID: 32008R1144

KOMISSION ASETUS (EY) N:o 1144/2008,
annettu 18 päivänä marraskuuta 2008,
Euroopan parlamentin ja neuvoston asetuksen (EY) N:o 998/2003 liitteen II muuttamisesta Kroatian osalta
(ETA:n kannalta merkityksellinen teksti)
EUROOPAN YHTEISÖJEN KOMISSIO, joka
ottaa huomioon Euroopan yhteisön perustamissopimuksen,
ottaa huomioon lemmikkieläinten muihin kuin kaupallisiin kuljetuksiin sovellettavista eläinten terveyttä koskevista vaatimuksista ja neuvoston direktiivin 92/65/ETY muuttamisesta 26 päivänä toukokuuta 2003 annetun Euroopan parlamentin ja neuvoston asetuksen (EY) N:o 998/2003 (1) ja erityisesti sen 8 artiklan 3 kohdan a alakohdan ja 19 artiklan,
sekä katsoo seuraavaa:
(1)
Asetuksessa (EY) N:o 998/2003 vahvistetaan eläinten terveyttä koskevat vaatimukset, joita on noudatettava muissa kuin kaupallisissa lemmikkieläinten kuljetuksissa, ja näiden kuljetusten valvontaa koskevat säännöt.
(2)
Näissä vaatimuksissa on eroja sen mukaan, kuljetetaanko lemmikkieläimiä jäsenvaltioiden välillä vai kolmansista maista jäsenvaltioihin. Kolmansista maista tulevia kuljetuksia koskevissa vaatimuksissa erotetaan lisäksi toisistaan kyseisen asetuksen liitteessä II olevan B osan 2 jaksossa luetellut kolmannet maat ja kyseisessä liitteessä olevassa C osassa luetellut kolmannet maat.
(3)
Kolmannet maat, jotka soveltavat muihin kuin kaupallisiin lemmikkieläinten kuljetuksiin sääntöjä, jotka vastaavat vähintään asetuksen (EY) N:o 998/2003 III luvussa vahvistettuja yhteisön sääntöjä, luetellaan kyseisen asetuksen liitteessä II olevan B osan 2 jaksossa. Näiden sääntöjen mukaan kyseiset kolmannet maat voivat käyttää komission päätöksessä 2003/803/EY (2) vahvistetun mallin mukaista asiakirjaa todistuksen sijasta.
(4)
Kyseisistä kolmansista maista yhteisöön tuleviin muihin kuin kaupallisiin lemmikkieläinten kuljetuksiin sovelletaan samoja sääntöjä kuin kyseisten eläinten kuljetuksiin jäsenvaltioiden välillä, siten kuin niistä säädetään asetuksen (EY) N:o 998/2003 II luvussa.
(5)
Asetuksen (EY) N:o 998/2003 liitteessä II olevassa C osassa esitettyyn luetteloon sisältyvät ne kolmannet maat ja alueet, joissa ei esiinny raivotautia, sekä Kroatia mukaan lukien ne kolmannet maat ja alueet, joiden osalta riskiä raivotaudin kulkeutumisesta yhteisöön kyseisistä maista tai kyseisiltä alueilta tulevien kuljetusten seurauksena ei pidetä jäsenvaltioiden välisiin kuljetuksiin liittyvää riskiä suurempana.
(6)
Kroatia on vastikään pyytänyt, että se lisättäisiin asetuksen (EY) N:o 998/2003 liitteessä II olevan B osan 2 jaksoon lemmikkieläinten kuljetusten yksinkertaistamiseksi Kroatian ja EU:n välillä.
(7)
Kun otetaan huomioon Kroatian toimittamat tiedot kansallisesta lainsäädännöstään, Kroatia näyttää soveltavan muihin kuin kaupallisiin lemmikkieläinten kuljetuksiin sääntöjä, jotka vastaavat vähintään asetuksen (EY) N:o 998/2003 III luvussa vahvistettuja yhteisön sääntöjä.
(8)
Tämän vuoksi on aiheellista poistaa Kroatia asetuksen (EY) N:o 998/2003 liitteessä II olevasta C osasta ja sisällyttää se kyseisen liitteen B osan 2 jaksoon.
(9)
Sen vuoksi asetusta (EY) N:o 998/2003 olisi muutettava.
(10)
Tässä asetuksessa säädetyt toimenpiteet ovat elintarvikeketjua ja eläinten terveyttä käsittelevän pysyvän komitean lausunnon mukaiset,
ON ANTANUT TÄMÄN ASETUKSEN:
1 artikla
Muutetaan asetuksen (EY) N:o 998/2003 liite II seuraavasti:
1)
Lisätään B osan 2 jaksoon Sveitsiä ja Islantia koskevien kohtien väliin seuraava kohta:
”HR Kroatia”.
2)
Poistetaan C osasta kohta:
”HR Kroatia”.
2 artikla
Tämä asetus tulee voimaan kolmantena päivänä sen jälkeen, kun se on julkaistu Euroopan unionin virallisessa lehdessä.
Tämä asetus on kaikilta osiltaan velvoittava, ja sitä sovelletaan sellaisenaan kaikissa jäsenvaltioissa.
Tehty Brysselissä 18 päivänä marraskuuta 2008.

Labels: 5
0
3
6
18